คลังหน้าตาตื่นภาษีหายแสนล.ดิ้นหาช่องไล่ล่า
คาดรัฐสูญรายได้แสนล้านบาทจากนโยบายหั่นสารพัดภาษี สั่ง 3 กรมภาษีประเมินรายได้ที่หายไปศึกษาหาทางรีดรายได้เพิ่มในอนาคต
25 ธ.ค. 2555

คาดรัฐสูญรายได้แสนล้านบาทจากนโยบายหั่นสารพัดภาษี สั่ง 3 กรมภาษีประเมินรายได้ที่หายไปศึกษาหาทางรีดรายได้เพิ่มในอนาคต 
นายทนุศักดิ์ เล็กอุทัย รมช.คลัง ในฐานะกำกับดูแล 3 กรมภาษี เปิดเผยว่า ในสัปดาห์นี้จะมีการหารือกับ 3 กรมภาษี เกี่ยวกับทิศทางการหารายได้ในอนาคตของรัฐบาล ภายหลังจากที่รัฐบาลได้มีการปรับลดอัตราภาษีต่างๆ หลายรายการ เช่น การปรับลดอัตราภาษีนิติบุคคล จาก 30% เหลือ 23% ในปีนี้ และจะลดลงเหลือ 20% ในปี 2556 การแยกยื่นภาษีของสามีและภรรยา รวมไปถึงการปรับลดอัตราภาษีเงินได้บุคคลธรรมดา ซึ่งนโยบายดังกล่าวส่งผลกระทบโดยตรงต่อรายได้ของรัฐบาลในระยะยาว
นายทนุศักดิ์ กล่าวว่า ได้สั่งการให้ 3 กรมภาษี ได้แก่ กรมสรรพากร กรมสรรพสามิต และกรมศุลกากร ไปจัดทำข้อมูลตัวเลขรายได้ที่สูญเสียไปจากการปรับลดอัตราภาษีต่างๆ ของรัฐบาลอีกด้วย ซึ่งประเมินว่าน่าจะทำให้รายได้ของรัฐบาลหายไปไม่ต่ำกว่า 1 แสนล้านบาท
“ผมได้สั่งการกับ 3 กรมภาษีว่า ให้ไปดูว่าปี 25552556 รายจ่ายที่รัฐบาลสูญเสียจากนโยบายการปรับลดภาษีต่างๆ ทั้งหมดเป็นจำนวนเงินเท่าไหร่ เพราะที่ผ่านมาไม่ได้มีการคิดหรือคำนวณชัดเจนว่าในแต่ละนโยบายที่เกี่ยวกับการปรับลดภาษีนั้นส่งผลกระทบต่อรายได้เท่าไหร่บ้าง และจะมีรายรับจากส่วนใดเข้ามาบ้าง เป็นเงินเท่าไหร่ ประเด็นนี้เป็นเรื่องสำคัญที่ต้องเร่งติดตามกัน โดยส่วนตัวเชื่อว่าข้อมูลทั้งหมดน่าจะชัดเจนในช่วง ม.ค. 2556” นายทนุศักดิ์ กล่าว 
รมช.คลัง กล่าวอีกว่า ในส่วนของโครงการรถคันแรกที่ขณะนี้มีประชาชนทยอยมาใช้สิทธิเป็นจำนวนมากกว่าที่รัฐบาลประเมินนั้น จะไม่เป็นภาระต่องบประมาณอย่างแน่นอน แต่จะเป็นผลดีกับการจัดเก็บรายได้ของรัฐบาลในรูปของการจัดเก็บภาษีมูลค่าเพิ่มกว่า 5 หมื่นล้านบาท หรือเฉลี่ยอยู่ที่ 56 หมื่นบาทต่อคัน จากรถยนต์ที่เข้าร่วมโครงการทั้งหมด 
“โครงการรถคันแรกถือว่าคุ้มเกินคุ้มหากเทียบกับภาษีมูลค่าเพิ่มที่รัฐบาลจะได้จากโครงการนี้ โดยวงเงินในส่วนนี้คาดว่าจะเข้ามามากในช่วงปีงบประมาณ 2556 นี้ แต่จะมีการจ่ายคืนเงินประชาชนมากที่สุดในปีงบ 2557 ถือว่าวินวิน” นายทนุศักดิ์ กล่าว
ด้านนายสาธิต รังคสิริ อธิบดีกรมสรรพากร เปิดเผยว่า เบื้องต้นประเมินว่าจะสามารถจัดเก็บภาษีมูลค่าเพิ่มจากโครงการรถคันแรกได้ หากมีการหักภาษีซื้อและภาษีขายแล้ว จะได้ภาษีเพิ่มขึ้นประมาณ 7,0001 หมื่นล้านบาท อย่างไรก็ตามได้ขอให้สำนักงานเศรษฐกิจการคลัง (สศค.) ช่วยวิเคราะห์อีกทางหนึ่ง เนื่องจากมีนักเศรษฐศาสตร์และโมเดลวิเคราะห์ที่พร้อมกว่ากรมสรรพากร 
“การปรับลดภาษีของรัฐบาลอาจไม่สามารถทดแทนเงินที่หายไปได้ แต่กรมสรรพากรจะเร่งพัฒนาเรื่องประสิทธิภาพเพิ่มขึ้น และเชื่อว่าการจัดเก็บรายได้ในปีงบประมาณ 2556 กรมจะสามารถจัดเก็บภาษีได้ตามเป้าหมายที่ตั้งไว้ที่ 1.74 ล้านล้านบาท” อธิบดีกรมสรรพากร กล่าว